tartuNLP/wikipedia-smugri-20251201 huggingface dataset:
Georgina Rodríguez

Georgina Rodríguez (s. 27. tammikuuta 1994 Buenos Aires, Argentiina) on espanjalainen malli, tanssija, somevaikuttaja ja liikenainen.
Rodríguez on ollut yhdessä vuodesta 2016 jalkapalloilija Cristiano Ronaldon kanssa, ja he kihlautuivat elokuussa 2025. Rodríguezilla ja Ronaldolla on kaksi yhteistä lasta. Marraskuussa 2017 he saivat tyttären. Viimeisin raskaus tapahtui vuonna 2022, jolloin Rodríguezin synnyttämistä kaksosista poika kuoli, mutta tyttö jäi henkiin.
Rodríguezin elämästä tehtiin vuonna 2022 Netflixiin tositelevisiosarja "Minä olen Georgina".
São Tomé ja Príncipen kansalaisuus

São Tomé ja Príncipen kansalaisuus on laillinen suhde São Tomé ja Príncipen demokraattisen tasavallan ja yksittäisen henkilön välillä. Maassa noudatetaan lähtökohtaisesti ius soli -periaatetta.
Kansalaisuuden saaminen syntymällä.
Syntyperäisiä São Tomé ja Príncipen kansalaisia ovat maan perustuslain mukaan sellaiset henkilöt, jotka ovat syntyneet valtion maaperällä. Myös henkilöt, joiden vanhemmista vähintään toinen on maan kansalainen henkilön syntyessä, on syntyperäinen São Tomé ja Príncipen kansalainen.
Kansalaisuuden saaminen hakemuksella.
Hakemuksen perusteella São Tomé ja Príncipen kansalaisuuden voi saada sellainen henkilö, joka täyttää seuraavat ehdot:
Hakijan alaikäiset lapset voivat saada kansalaisuuden automaattisesti vanhempansa hakemuksella.
Kaksoiskansalaisuus.
São Tomé ja Príncipe on sallinut kaksoiskansalaisuuden vuodesta 2003 lähtien. Maan presidentin tulee kuitenkin olla vain syntyperäinen São Tomé ja Príncipen eikä minkään muun maan kansalainen.
Drew Weissman

Drew Weissman (s. 7. syyskuuta 1959 Lexington, Massachusetts, Yhdysvallat) on yhdysvaltalainen lääkäri, lääketieteen tutkija ja professori, joka palkittiin 2023 Katalin Karikón kanssa Nobelin lääketieteen palkinnolla. He onnistuivat muokkaamaan lähetti-RNA:ta niin, että se säilyi elimistössä normaalia pidempään. Tutkimuksen pohjalta on kehitetty esimerkiksi mRNA-pohjainen SARS-CoV-2-rokote.
Nuoruus ja opinnot.
Weissman syntyi 1959 Massachusettsin Lexingtonissa. Nuorena hän nautti urheilusta, itsepuolustuslajeista sekä tieteistä ja valmisti high school -aikana isänsä perustamassa yrityksessä optisia peilejä satelliitteja varten.
Weissman opiskeli biokemiaa ja entsymologiaa Brandeisin yliopistossa ja suoritti 1981 maisterin tutkinnon. Lääketieteen tohtoriksi hän valmistui 1987 Bostonin yliopistosta. Siellä Weissmanin alaa olivat immunologia ja mikrobiologia. Hän sai 1990 valmiiksi erikoistumisjaksonsa sisätaudeista Bostonin Beth Israel -sairaalassa.
Ura.
Weissman pääsi vuonna 1990 työskentelemään Yhdysvaltain terveysvirastoon, missä hän toimi neljän vuoden ajan Anthony Faucin alaisuudessa National Institute of Allergy and Infectious Diseasen laboratoriossa. Weissmanista tuli 1997 Pennsylvanian yliopiston tutkija, ja hän toimi 2006–2013 lääketieteen "associate professorina" ja professorina 2013–2021. Hän työskenteli 2007–2016 myös Philadelphian veteraanisairaalan lääkärinä.
Pennsylvanian yliopistossa Weissman alkoi tehdä yhteistyötä Katalin Karikón kanssa RNA:n ja lähetti-RNA:n parissa. Weissman ja Karikó havaitsivat 2000-luvun alkupuolella, että muokatulla lähetti-RNA:lla pystyi välttämään elimistön immuunijärjestelmän välittömän reaktion. Näin lähetti-RNA pystyy olemaan aktiivinen pidempään ja pääsemään soluihin, jotka sitten voivat alkaa tuottaa antigeenejä tai muita proteiineja tauteja vastaan taistelemiseen. Tutkijat olivat muokanneet lähetti-RNA:ta korvaamalla uridiinin pseudouridiinilla.
Weissman aloitti 2021 Pennsylvanian yliopiston rokotetutkimuksen Roberts-professorina sekä Penn-instituutin RNA-innovaatioiden johtajana.
Merkitys ja tunnustukset.
Weissman on saanut monia tunnustuksia työstään ja sen vaikutuksista rokotetutkimukseen. Weissman on saanut muun muassa Asturian ruhtinattaren palkinnon (2021), Albert Lasker -palkinnon kliinisestä lääketieteellisestä tutkimustyöstä (2021), Louisa Gross Horwitz -palkinnon (2021), Japani-palkinnon (2022) ja Nobelin lääketieteen palkinnon (2023).
Weissmanin ja Karikón tutkimustyö sai maailmanlaajuista huomiota koronapandemian myötä, sillä heidän tutkimuksensa auttoivat kehittämään nopeasti SARS-CoV-2-rokotteita uutta koronavirusta ja sen aiheuttamaa covid-19-tautia vastaan.
São Tomé ja Príncipen kansalliskokous

São Tomé ja Príncipen kansalliskokous () on São Tomé ja Príncipen yksikamarinen parlamentti, joka käyttää maassa korkeinta lainsäädännöllistä valtaa. Se koostuu 55 vaaleilla valitusta edustajasta, joiden kauden pituus on 4 vuotta.
Historia.
Kansalliskokous perustettiin vuonna 1975. Ensimmäiset edustajat valittiin 7. ja 8. heinäkuuta pidetyissä vaaleissa, ja maa itsenäistyi viikkoa myöhemmin. Ensimmäisen kansalliskokouksen virkakausi oli vain 90 päivää ja uudet vaalit pidettiin jo joulukuussa 1975.
Vuonna 2000 kansalliskokouksesta tuli Parlamenttienvälinen liiton jäsen.
Viimeisimmät vaalit järjestettiin vuonna 2022, jossa suurimmaksi puolueeksi nousi ADI.
Edustajat.
Edustajien tulee olla täysivaltaisia äänioikeutettuja (väh. 18-vuotiaita São Tomé ja Príncipen kansalaisia), joilta ei ole lakiteitse viety poliittisia oikeuksia esim. vankeustuomion vuoksi.
Perustuslain mukaan kansalliskokouksen edustajien tulee edustaa kaikkia sãotomépríncipeläisiä eikä vain omaa vaalipiiriään. Kiintiöpaikkoja erityisryhmille ei käytännössä ole, mutta tasa-arvolain mukaan vaaleissa ehdokaslistojen kahden ensimmäisen ehdokkaan tulee edustaa molempia sukupuolia. Lain tarkoitus on pyrkiä siihen, että molemmilla sukupuolilla olisi vähintään 40 % edustus parlamentissa.
Kansalliskokouksen toimintaa johtaa puhemies, joka on 8. marraskuuta 2022 lähtien ollut ADI-puoluetta edustava Celmira Sacramento.
Silisidi

Silisidi on piin ja jonkin piitä elektropositiivisemman alkuaineen muodostama yhdiste. Silisidien rakenne ja ominaisuudet vaihtelevat runsaasti.
Alkalimetallien ja maa-alkalimetallien silisidit ovat ominaisuuksiltaan ioniyhdisteiden kaltaisia. Pii on näissä negatiivisesti varautuneina anioneina, joiden rakenne voi olla esimerkiksi Si4-, Si26-, Si44- tai Si46-. Yhteistä ionirakenteisille silisideille on, että ne ovat sähköneristeitä ja reagoivat veden tai happojen kanssa hajoten silaaniksi. 
Eräät metallit, esimerkiksi vismutti, muodostavat molekyylirakenteisia silisidejä. Useat siirtymämetallit muodostavat silisidejä, jotka ovat kovia ja stabiileja korkeissakin lämpötiloissa. Ne johtavat sähköä tai ovat puolijohteita. Toisinaan näiden siirtymämetallisilisidien katsotaan olevan metalliseoksia.
Silisidejä valmistetaan kuumentamalla piitä ja metallia tai pelkistämällä piidioksidin ja metallioksidin seosta hiilellä tai alumiinilla. Siirtymämetallisilisideillä on käyttöä rakennemateriaaleina ja elektroniikkateollisuudessa.
Vaasan Suomalainen Klubi

Vaasan Suomalainen Klubi on Vaasassa toimiva yhdistys, jonka tarkoituksena on vaalia suomalaista kulttuuria, suomalaiskansallisia perinteitä sekä tarjota jäsenilleen tilaisuuksia keskinäiseen yhdessäoloon ja keskusteluun yhteiskunnallisten, sivistyksellisten ja taloudellisten kysymysten pohtimista varten.
Klubin toiminta.
Klubi järjestää jäsenilleen klubi-iltoja, vierailuja ja juhlia. Klubi-illoissa vieraana on yhteiskunnan eri osa-alueilta merkittäviä paikallisia tai valtakunnallisia vaikuttajia ja asiantuntijoita, joiden alustusten ja esitelmien pohjalta käydään vilkas keskustelu. Vierailut suuntautuvat eri kulttuurikohteisiin tai yrityksiin.
Klubin perinteisiin kuuluu kevätkokouksen yhteydessä tarjottava hernekeitto ja syyskokouksessa hirvikeitto. Itsenäisyyspäivää klubi juhlistaa yhteisellä juhlaillallisella. Jo 1920-luvulta lähtien on pidetty Mateenmätiyhdistyksen kokous ennen joulua, ja siinä nautitaan mateenmätiä perinteisine lisukkeineen ja juomineen.
Klubin historia.
Klubin syntysanojen lausujana pidetään rakennusmestari Huugo Mynttiä ja klubin perustamiskokous pidettiin huhtikuun 4. päivänä 1917. Klubi on toiminut alusta asti Vaasan seudun suomenkielisen teollisuuden, liike-elämän, koulutuksen ja kulttuurin kehittämisessä sekä omalta osaltaan auttanut alueen monipuolista ja edistyksellistä kehittymistä.
Kokoontumispaikka.
Klubi kokoontuu kuukausittain kesää lukuun ottamatta Vaasan keskustassa sijaitsevassa ravintola Bankissa. Klubissa on noin 150 jäsentä ja puheenjohtajana toimii Heikki Uusitalo.
Katso myös.
Muita Suomalaisia Klubeja.
Raimo Goyarrola

Raimo Ramón Goyarrola Belda (s. 20. heinäkuuta 1969 Bilbao, Espanja) on katolisen kirkon Helsingin hiippakunnan piispa. Paavi Franciscus nimitti Goyarrolan piispaksi 29. syyskuuta 2023. Goyarrola kuuluu Opus Dein personaaliprelatuuriin, johon hän liittyi vuonna 1987.
Varhainen elämä.
Goyarrola syntyi vuonna 1969 Bilbaossa ja hänet kastettiin nimellä Ramón Goyarrola Belda. Hän on perheensä esikoinen, ja alkoi kiinnostua lääketieteestä 16-vuotiaana äidin sairastuttua syöpään. Äidin kuoltua kaksi vuotta myöhemmin Goyarrola kertoi huomanneensa, että muut perheenjäsenet hakivat häneltä tukea. Tämä puolestaan herätti hänen kiinnostuksensa Opus Dein toimintaan.
Ennen kuin Goyarrola hakeutui papin uralle, hän valmistui lääkäriksi Navarran yliopistosta. Hän työskenteli psykiatrisella osastolla sekä Espanjan asevoimissa aina 25-vuotiaaksi saakka.
Ura pappina.
Lääkäriksi valmistuttuaan Goyarrola jatkoi filosofisia ja teologisia opintojaan Rooman paavillisessa pyhän ristin yliopistossa ja on valmistunut dogmatiikan tohtoriksi. Goyarrola vihittiin papiksi vuonna 2002.
Suomessa.
Goyarrola saapui Suomeen vuonna 2006 Opus Dein prelaatin Javier Echevarrían pyynnöstä. Goyarrola toimi piispa Teemu Sipon aikana hiippakunnan yleisvikaarina. Lisäksi Goyarrola on toiminut opiskelijapappina, uskonnonopettajana Helsingin alueella sekä katolisen kirkon edustajana Suomen Ekumeenisessa Neuvostossa. Kun piispa Sippo jäi eläkkeelle vuonna 2019, Helsingin katolinen hiippakunta jäi ilman piispaa aina Goyarrolan piispanvihkimykseen saakka. 
Goyarrolan piispanvihkimys pidettiin 25. marraskuuta 2023 Helsingin Johanneksenkirkossa huolimatta siitä, että kyseessä ei ole katolinen kirkko. Tilaisuuden toimitti ruotsalainen kardinaali Anders Arborelius, ja siihen osallistui 15 piispaa ja 40 muuta pappia.
Goyarrolalla on hyvä suomen kielen taito ja hänellä on Suomen kansalaisuus. Suomeen ihastuttuaan hän alkoi myös käyttää suomenkielistä etunimeä Raimo. Suomea Goyarrola on kertonut oppineensa katsomalla Muumeja Yle Areenasta.
Kantoja.
Goyarrola on sanonut, että eutanasia ei ole koskaan tarpeen. Hän on myös kirjoittanut aiheen tiimoilta "Eutanasia"-kirjan, joka julkaistiin vuonna 2013.
Tofiga Vaevalu Falani

Sir Tofiga Vaevalu Falani on tuvalulainen poliitikko ja syyskuusta 2021 lähtien maan kenraalikuvernööri, joka edustaa Tuvalun kuninkaan Charles III:n valtaa Tuvalulla. Ennen politiikaan siirtymistä Falani toimi Tuvalun kirkon johdossa.
Kuningatar Elisabet II nimitti Falanin virkaatekeväksi kenraalikuvernööriksi 14. elokuussa 2017. Falanin edeltäjä, Iakoba Italeli, erosi vuonna 2019 asettuakseen ehdolle parlamenttivaaleissa. Hän edusti maataan myöhemmin kuningattaren hautajaisissa.
Falanille on myönnetty seuraavat kunnianosoitukset:
Aija Andersson

Aija Johanna Andersson (o.s. Typpö, 26. maaliskuuta 1983 Espoo – 1. lokakuuta 2023 Espoo) oli suomalainen kirjailija ja runoilija. Ennen kirjailijan uraa Andersson toimi myös kansanedustaja Claes Anderssonin eduskunta-avustajana (ei sukua).
Anderssonin ura runoilijana alkoi hänen jättäydyttyään virkavapaalle peruskoulun äidinkielen ja kirjallisuuden opettajan työstä.. Virkavapaan aikana hänellä diagnosoitiin synoviaalisarkooma, jonka vuoksi hänen toinen jalkansa jouduttiin amputoimaan.
Anderssonin esikoisrunokokoelma "Amputaatio" julkaistiin vuonna 2021. Anderssonilta julkaistiin lisäksi runokokoelma "Eutanasia" vuonna 2022 sekä säeromaani "Pii" vuonna 2023. Neljäs runokokoelma "Ehjä" ilmestyy postuumisti keväällä 2024. Anderssonin runoja on julkaistu myös Kulttuurivihkojen verkkosivuilla Lasikenkä piparkakkutalossa -blogissa sekä useissa eri lehdissä ja antologioissa. Vuonna 2009 hän oli mukana toimittamassa runoantologiaa "Rikas runo – sanoja köyhyydestä."
Aija Andersson kuoli 1. lokakuuta 2023 syöpään.
Tuvalun ansioritarikunta

Tuvalun ansioritarikunta () on tuvalulainen kunniamerkki. Se perustettiin vuonna 2016 maan itsenäisyyden 38-vuotisjuhlan kunniaksi. Tähän varattiin 30 000 dollaria valtion budjetista vuonna 2017.
Neroskulma

Neroskulma on kylä Hämeenlinnan ja Padasjoen välillä. Se on historiassa kuulunut Lammin ja Padasjoen kuntiin. Kuntaliitoksen myötä Neroskulmasta tuli osa Hämeenlinnaa vuonna 2009. Neroskulman naapurikylät ovat Auttoinen, Porraskoski, Ala-Porasa, Aarnonkulma ja Ala-Savi. 
Neroskulmassa sijaitsee Nerosjärvi. Se laskee Porraskoskeen. Neroskulman kansakoulu oli toiminnassa 1920–1960-luvuilla ja Neroskulmassa on Vanhankouluntie. Neroskulman kansankoulusta on myös kirja. Neroskulmassa oli aiemmin myös kauppa, Kaarin Valinta.
Hanna Storm

Hanna Storm (s. 1985) on Turussa asuva runoilija ja esiintyjä.
Kambodžan kuninkaallinen ritarikunta

Kambodžan kuninkaallinen ritarikunta (, ) on kambodžalainen ritarikunta. Se perustettiin alkujaan 8. helmikuuta 1864. Alkujaan ritarikuntaa myönnettiin ranskalaisten siirtomaaisäntien suostumuksella sellaisille vähintään 29-vuotiaille henkilöille, jotka olivat ansioituneet joko sotilas- tai siviiliurallaan vähintään kolmen vuoden ajan Ranskan Indokiinassa, mieluiten Kambodžassa. Siirtomaa-aikana ritarikunnan nauha oli valkoinen keltaisilla reunoilla, mutta Kambodžan itsenäistymisen jälkeen nauhasta tuli punainen vihreillä reunoilla.
Ritarikunnan nauhat on vaihdettu kerran. Ritarikunnassa on viisi luokkaa, jonka yläpuolella on nykyään myös erikoisluokka ainoastaan valtionpäämiehille:
Räpylä

Räpylä voi tarkoittaa ainakin seuraavia:
Kobeljaky

Kobeljaky () on kaupunki Ukrainan Pultavan alueen Pultavan piirissä. Kaupunki sijaitsee Dneprin alangolla Vorsklajoen rannalla, 75 kilometriä aluekeskus Pultavasta etelälounaaseen.
Tammikuun keskilämpötila on −5,7 °C ja heinäkuun +20,3 celsiusastetta. Keskimääräinen vuosisademäärä on 430 millimetriä.
Ukrainan tilastokeskus arvioi kaupungin väkiluvuksi 9 465 (2022). Vuonna 2001 siellä oli 12 076 asukasta, joista etnisesti ukrainalaisia oli 82 % ja venäläisiä 17 %. Vuoden 1989 väestönlaskennassa kirjattiin 12 975 asukasta. 
Kaupungin aseman Kobeljaky sai vuonna 1803 (tai 1802).
Ukrainan valtiossa Kobeljaky on kesän 2020 aluehallintouudistuksen jälkeen kuulunut Pultavan piiriin; sitä ennen se oli Kobleljakyn piirin hallintokeskus.
Kansallisen ansion suurritarikunta

Kansallisen ansion suurritarikunta () on kambodžalainen ritarikunta. Se perustettiin 5. lokakuuta 1995 kuningas Norodom Sihanoukin käskystä. Sitä myönnetään ainoastaan ulkomaalaisille valtionpäämiehille tai sellaisille Kambodžan kansalaisille, jotka ovat palvelleet kansakuntaansa poikkeuksellisella tavalla. Se on maan korkein mahdollinen kunnianosoitus.
Ritarikunnassa on vain yksi luokka:
Viatcheslav Novikov

Elämäkerta.
Viatcheslav Novikov syntyi Harkovassa, Ukrainassa, vuonna 1947. Novikov opiskeli Kiovan konservatoriossa, professori Vsevolod Topilinin johdolla. Aspirantuuran, eli tohtoritutkintoa vastaavan koulutuksensa hän suoritti professori A. Aleksandrovin johdolla. Novikov on soittanut uransa aikana tuhansia konsertteja sekä soolona, että useissa eri kokoonpanoissa. Hän on esiintynyt jokaisessa entisen Neuvostoliiton maassa ja monissa Euroopan maissa sekä lisäksi muun muassa Brasiliassa, Etelä-Koreassa ja Japanissa. 
Novikovin ura oli aluksi painottunut jazz-musiikkiin, kunnes hän omistautui klassiselle musiikille aloitettuaan opintonsa professori V. Topilin alaisuudessa 1960-luvun loppupuolella. 1970- ja 1980-luvulla Novikov toimi Kiovan filharmoniaorkesterin solistina sekä esiintyi vuodesta 1979 alkaen perustamansa Kiovan pianotrion kanssa, soittaen yli sata konserttia vuodessa. Kiovan pianotrio oli 1980-luvulla yksi Neuvostoliiton kuuluisimmista ja arvostetuimmista. 
Vuodesta 1989 alkaen Novikov on asunut Suomessa. Ensimmäiset Suomen konserttinsa hän soitti heinäkuussa 1989 pienellä kamarimusiikkifestivaalilla Puumalassa. Konsertit olivat huippumenestys ja niitä kehuttiin Helsingin Sanomissa festivaalin parhaiksi. 
Novikov sai vuonna 1994 ensi kerran kutsun Kuhmon kamarimusiikki -festivaaleille, joilla hän loppujen lopuksi esiintyi lisäksi vuosina 1995-2000 ja 2005. Vuosituhannen vaihteessa Novikov esiintyi myös useita kertoja eri puolilla Eurooppaa sellisti Seppo Kimasen ja viulisti Yoshiko Arain kanssa. 
Novikov on soittanut myös jazz-triossa yhdessä virolaisen basistin Toivo Untin sekä yhdysvaltalaisen rumpalin Brian Melvinin kanssa muun muassa Suomessa, Virossa, Latviassa ja Liettuassa. Lisäksi trio esiintyi useita kertoja George Enescu -festivaalilla Romaniassa. Trio julkaisi Paintings -nimisen levyn vuonna 2006. 
Uransa aikana Novikov on levyttänyt yhteensä 14 albumia, joista uusin julkaistaan syksyllä 2023.
Eero Kolamo

Eero Petteri Kolamo (18. syyskuuta 1937 Sääksmäki – 26. maaliskuuta 2023 Helsinki) oli suomalainen yritysjohtaja ja osuustoimintaliikkeen vaikuttaja, joka sai kauppaneuvoksen arvonimen.
Kolamon vanhemmat olivat asemapäällikkö Thor Veli Petter Kolamo, aiemmin Kolström, ja toimistovirkailija Rauha Hedvig Molkka. Hänen puolisonsa 1961–2023 oli henkilöstösihteeri Anja Tuulikki Eskola. Kolamo tuli ylioppilaaksi Toijalan yhteiskoulusta 1957 ja valmistui ekonomiksi Helsingin kauppakorkeakoulusta 1961. Hän oli Karjakunnan markkinointitehtävissä 1961–1962, Helsingin konttorin myyntipäällikkö 1962–1963 ja Sveriges Lantbruksförbundin markkinointitehtävissä Tukholmassa 1963–1964. Karjakunnan, vuodesta 1978 Keskuskunta OK-Liha, Helsingin konttorin apulaisjohtaja Kolamo oli 1964–1965, markkinointipäällikkö 1965–1966, markkinointijohtaja 1966–1976, valmistelinjan johtaja 1977–1980, varatoimitusjohtaja 1980–1981, toimitusjohtaja 1981–1985, johtokunnan jäsen 1975–1980, johtokunnan varapuheenjohtaja 1980–1981 ja puheenjohtaja 1981–1985.
Kolamo oli Suomen Sokerin Kariniemen yksikön johtaja 1986–1987 ja SOK:n pääjohtajan varamies, päivittäistavararyhmän johtaja, kenttäryhmän johtaja, strategisten projektien johtaja ja hallituksen jäsen 1987–1999. Lihakauppakurssien kannatusyhdistyksen toiminnanjohtaja hän oli 1961–1981 ja johtokunnan jäsen 1965–1981 ja puheenjohtaja 1981–1985. Kolamolla oli myös useita elintarvikealan ja muita asiantuntija- ja luottamustehtäviä. Kauppaneuvoksen arvonimen hän sai 1991.
Et si tu n’existais pas

Et si tu n'existais pas on yhdysvaltalaisen poplaulaja Joe Dassinin single vuodelta 1975. Sen sävelsivät Toto Cutugno ja Pasquale Losito ja sanoittivat Pierre Delanoë, Claude Lemesle ja Vito Pallavicini. Kappale on myös studioalbumin "Joe Dassin (Le Costume blanc)" avausraita.
"Et si tu n'existais pas" on versioitu useasti. Cutugno lauloi sen itse vuonna 1990. Kappale, jonka nimi suomentuu sanatarkasti ’Ja jos sinua ei olisi olemassa’, on käännetty muun muassa portugaliksi, hollanniksi, kreikaksi, suomeksi ja norjaksi. Hollanninkielisiä käännöksiä on useita: "De eerste keer", "Overal denk ik aan jou", "Stel dat jij niet echt bestond", "Stel nu dat jij niet bestond". Suomenkielisiä on puolestaan yksi, Chrisse Johanssonin sanoittama "Etsin kunnes löydän sun". Sen on levyttänyt usea artisti, kuten Markku Aro, Matti ja Teppo, Tauski, Marion ja Jukka Kuoppamäki.
"Et si tu n'existais pas" ylsi Belgian singlelistalla sijalle kolme keväällä 1976. Suomessa "Et si tu n'existais pas" oli 38:nneksi suurin hitti vuonna 1977.
Matinkappeli

Matinkappeli () on Espoon Matinkylän Liisanmetsässä sijaitseva Olarin seurakunnan kappeli.
Punatiilisen Matinkappelin suunnitteli arkkitehtitoimisto Erik Kråkström ja se valmistui 1977. Alkuaan se toimi seurakuntatalona. Kappeliksi se vihittiin 1983. Rakennus peruskorjattiin 2002. Matinkappelin yläkerrassa on 130-paikkainen kappelisali, monitoimisali ja kahvio. Alakerrassa on kerhohuone ja takkahuone. Matinkappelin alttaritauluna on Airi Snellman-Hännisen taidetekstiilityö "Valoa kohti". Kahvion seinällä on Kuutti Lavosen maalaus "Matteus ja enkeli".
Matinkappelin puutarhassa sijaitsee Matteuksen Metsäkirkko.
Ilmastonmuutos Etelä-Sudanissa

Etelä-Sudanissa ilmastonmuutoksen arvioidaan aiheuttavan vuotuisen keskilämpötilan nousua ja useampia kuivuuskausia, mutta toisaalta entistä voimakkaampia ja vaikeammin ennustettavia sateita, jotka saattavat aiheuttaa aiempaa pahempia tulvia. Sateiden määrä on vähentynyt maassa 1970-luvun puoliväliin verrattuna jo 10–20 %, ja sateiden rankkuutta ja ajankohtaa on ollut aiempaa vaikeampaa ennustaa. Suunnan arvioidaan jatkuvan samanlaisena. Arvioiden mukaan Etelä-Sudanin vuoden keskilämpötila nousee vuoteen 2060 mennessä noin 1 °C.
Vuoden 2020 tietojen mukaan noin 80 % maan väestöstä elättää itsensä maataloudella. Köyhyys on maassa yleistä. Ilmastossa tapahtuvat muutokset saattavat lisätä satojen menetyksiä ja vähentää karjaeläinten laidunalueiden ja juomapaikkojen määrää, mikä puolestaan lisää kilpailua alueista ja mahdollisesti jännitteitä paimenten ja maanviljelijöiden välillä. Erään tutkimuksen mukaan maassa yleisesti kasvatetun durran sato vähenisi 5–25 % vuosien 2000–2050 välillä.
Kuivuuden, mutta toisaalta tulvien takia ihmisillä ei välttämättä tule olemaan käytössään puhdasta juomavettä. Tulvat saattavat myös levittää veden välityksellä leviäviä tauteja. Sudanin ja Etelä-Sudanin välille on jo syntynyt jännitteitä rajallisten vesivarojen suhteen.
Ilmastonmuutoksen arvellaan myös vähentävän biodiversiteetin kannalta tärkeitä elinympäristöjä Etelä-Sudanin metsissä ja vesistöissä.
Ruomelanpuisto

Ruomelanpuisto () on puisto Olarin keskiosassa eteläisessä Espoossa.
Ruomelanpuisto rajautuu idässä Päivänkehränkenttään ja etelässä Kuitinmäenkaareen. Koillispuolella sijaitsee Päivänkehrän koulu. Puiston itäosasta on Yöportti-niminen alikulku Keskiyönpuistoon. Ruomelanpuisto on metsäinen ja osittain kallioinen. Sen korkein kohta on noin 20 metriä merenpinnan yläpuolella. Nykyisen nimensä puisto sai 1977. Kutakuinkin Olarinmäkeä tarkoittava alueennimi Ruomela oli otettu käyttöön 1960-luvulla, mutta se jäi unohduksiin seuraavalla vuosikymmenellä. Ruomela palautuu torpannimeen, josta on varhaisin asiakirjatieto vuodelta 1774. Nimen alkuperää ei tiedetä.
Luettelo Madagaskarin kansallispuistoista

Madagaskarin kansallispuistot muodostavat osan Madagaskarin luonnonsuojelualueista. Maassa on 19 varsinaista kansallispuistoa ja niiden lisäksi kuusi luonnonsuojelualuetta, kaksi suojeltua merialuetta ja 21 muuta rauhoitettua kohdetta. Lisäksi on rauhoitettuja alueita joita hallitsevat yksityiset tahot tai uskonnolliset yhdyskunnat.
Uusikylä (Nurmijärvi)

Uusikylä on pieni kylä Uudellamaalla. Se sijaitee Nurmijärven kunnassa Kirkonkylän ja Rajamäen taajamien välissä. Kylässä sijaitsee muun muassa strutseistaan tunnettu Ketolan tila.
Vilhelm IX Akvitanialainen

Vilhelm IX Akvitanialainen (, ; 22. lokakuuta 1071 – 10. helmikuuta 1127 Poitiers) oli Akvitanian ja Gascognen herttua, Poitiersin kreivi sekä kuuluisa trubaduuri. Hän oli Vilhelm VIII Akvitanialaisen poika ja Eleonoora Akvitanialaisen isoisä. 
Vilhelm Akvitanialainen vietti suurimman osan elämästään sotien. Hän johti muun muassa epäonnistunutta ristiretkeä Pyhälle maalle vuosina 1101–1102 sekä taisteli maureja vastaan Córdoban lähistöllä vuosina 1120–1123. Vilhelmin maine perustuu kuitenkin pääasiassa siihen, että hän oli ensimmäinen oksitaaninkielinen runoilija, jonka teokset ovat säilyneet jälkipolville. Hänen chansoninsa eli laulelmansa ovat riehakkaita, lemmekkäitä ja humoristisia, yleensä herkkiä, mutta joskus karkean rivojakin. Hovirakkauden tyypilliseen tapaan hänen säkeillään on taipumus ihannoida rakastettua.
Ágios Antónios (Epeiros)

Ágios Antónios () on pieni Kreikan saari, joka kuuluu Korakonísian saariryhmään ja sijaitsee Amvrakikóslahdessa. Se on saariryhmän pohjoisin saari. Saaren pinta-ala on noin 0,003 neliökilometriä ja se on asumaton. Hallinnollisesti Ágios Antónios kuuluu Ártan kuntaan, Ártan alueyksikköön ja Epeiroksen alueeseen.
Diapóri (Epeiros)

Diapóri (, ) on pieni Kreikan saari, joka kuuluu Korakonísian saariryhmään ja sijaitsee Amvrakikóslahdessa. Saaren pinta-ala on noin 0,005 neliökilometriä ja se on asumaton. Hallinnollisesti Diapóri kuuluu Prévezan kuntaan, Prévezan alueyksikköön ja Epeiroksen alueeseen.
Korakonísia (Epeiros)

Korakonísia () eli Korakónisa (Κορακόνησα) on pienten Kreikan saarten ryhmä, joka sijaitsee Amvrakikóslahdessa. Saaret ovat asumattomia. Hallinnollisesti Korakonísian saaret kuuluvat joko Ártan kuntaan tai Prévezan kuntaan Epeiroksen alueella.
Saaret ovat osa Amvrakikóslahden kosteikkojen kansallispuistoa sekä kahta Natura-aluetta, joista toinen on luonto- ja toinen lintudirektiivin mukainen.
Saaret.
Saariryhmän saaret ovat:
Visvára

Visvára () eli Vousnára (Βουσνάρα, myös "Vouznára", Βουζνάρα, "Bouznára", Μπουζνάρα) on pieni Kreikan saari, joka kuuluu Korakonísian saariryhmään ja sijaitsee Amvrakikóslahdessa. Saaren pinta-ala on noin 0,002 neliökilometriä ja se on asumaton. Hallinnollisesti Visvára kuuluu Prévezan kuntaan, Prévezan alueyksikköön ja Epeiroksen alueeseen.
Vláchos

Vláchos () on pieni Kreikan saari, joka kuuluu Korakonísian saariryhmään ja sijaitsee Amvrakikóslahdessa. Saaren pinta-ala on noin 0,008 neliökilometriä ja se on asumaton. Hallinnollisesti Vláchos kuuluu Prévezan kuntaan, Prévezan alueyksikköön ja Epeiroksen alueeseen.
Alatonísi

Alatonísi (, myös "Alatsonísi", Αλατσονήσι, "Alatzonísi", Αλατζονήσι, "Alafonísi", Αλαφονήσι) on pieni Kreikan saari, joka kuuluu Pohjoisen Egean saarten saariryhmään ja tarkemmin Foúrnoin saariin ja sijaitsee Thýmainan saaren eteläpuolella, lounaaseen saariryhmän pääsaaresta Foúrnoista. Saaren pinta-ala on 0,298 neliökilometriä ja se on asumaton (vuonna 2011). Hallinnollisesti Alatonísi kuuluu Foúrnoi Korseónin kuntaan, Ikarían alueyksikköön ja Pohjois-Egean saarten alueeseen.
Alafonísi

Alafonísi () voi viitata seuraaviin saariin Kreikassa:
Mikrós Ágios Minás

Mikrós Ágios Minás () eli Xéra Agíou Miná (Ξέρα Αγίου Μηνά) on pieni Kreikan saari, joka kuuluu Pohjoisen Egean saarten saariryhmään ja tarkemmin Foúrnoin saariin ja sijaitsee Ágios Minásin saaren eteläpuolella, itään saariryhmän pääsaaresta Foúrnoista. Saaren pinta-ala on noin 0,016 neliökilometriä ja se on asumaton (vuonna 2011). Hallinnollisesti Mikrós Ágios Minás kuuluu Foúrnoi Korseónin kuntaan, Ikarían alueyksikköön ja Pohjois-Egean saarten alueeseen.
Kambodžan kansalaisuus

Kambodžan kansalaisuus on laillinen suhde Kambodžan kuningaskunnan ja yksittäisen henkilön välillä. Maassa noudatetaan lähtökohtaisesti ius sanguinis -periaatetta.
Kansalaisuuden saaminen syntymällä.
Syntyperäisiä Kambodžan kansalaisia ovat sellaiset henkilöt, joiden syntyessä vähintään toisella vanhemmista on maan kansalaisuus.
Kansalaisuuden saaminen hakemuksella.
Hakemuksen perusteella Kambodžan kansalaisuus voidaan myöntää henkilölle, joka täyttää seuraavat ehdot (ensimmäistä lukuun ottamatta kaikki muut tai osa ehdoista voidaan poistaa harkinnan mukaan):
Kansalaisuus voidaan myöntää myös investoinnin perusteella henkilölle, joka on tehnyt vähintään miljardin rielin lahjoituksen valtiolle tai 1,25 miljardin rielin investoinnin maan Kambodžan kehitysneuvoston kautta.
Kambodžan kansalaisuus voidaan myöntää myös kuninkaan allekirjoittamalla määräyksellä palkintona esimerkiksi Kambodžan hyväksi tehdystä työstä. Tätä kautta kansalaisuuden on saanut muiden muassa näyttelijä Angelina Jolie.
Kaksoiskansalaisuus.
Kambodža on sallinut kaksoiskansalaisuuden vuodesta 1996 lähtien.
Vuonna 2021 Kambodžassa tehtiin perustuslaillinen muutos, jonka nojalla edustajainhuoneen ja senaatin edustajilta sekä perustuslakituomioistuimen tuomareilta kiellettiin kaksoiskansalaisuus. Taustalla oli "The Guardianin" myöhemmin virheelliseksi osoittautunut uutinen, jonka mukaan muun muassa maan istuvalla pääministerillä Hun Senilla oli Kyproksen kansalaisuus, jonka hän oli saanut investointiohjelman kautta.
Börje Ahlstedt

Nils Börje Ahlstedt (s. 21. helmikuuta 1939 Tukholma) on ruotsalainen näyttelijä, joka on tehnyt uransa pääosin Tukholman Dramatenissa. Siellä hän on myös itse ohjannut näytelmiä. Teatterin lisäksi Ahlstedt on esiintynyt muun muassa Vilgot Sjömanin ja Ingmar Bergmanin elokuvissa. Ahlstedt palkittiin vuonna 1991 parhaan näyttelijän Guldbaggella elokuvasta "Kaninmannen".
Mikrós Anthropofás

Mikrós Anthropofás (, myös "Mikrós Anthropofágos", Μικρός Ανθρωποφάγος) eli Kédros (Κέδρος, myös "Kedró", Κεδρό) on pieni Kreikan saari, joka kuuluu Pohjoisen Egean saarten saariryhmään ja tarkemmin Foúrnoin saariin ja sijaitsee saariryhmän pääsaaren Foúrnoin itäpuolella. Saaren pinta-ala on noin 0,06 neliökilometriä ja se on asumaton (vuonna 2011). Hallinnollisesti Mikrós Anthropofás kuuluu Foúrnoi Korseónin kuntaan, Ikarían alueyksikköön ja Pohjois-Egean saarten alueeseen.
Pláka (Foúrnoi)

Pláka () eli Platý (Πλατύ, myös "Plotý", Πλωτύ) on pieni Kreikan saari, joka kuuluu Pohjoisen Egean saarten saariryhmään ja tarkemmin Foúrnoin saariin ja sijaitsee saariryhmän pääsaaren Foúrnoin eteläpuolella. Saaren pinta-ala on noin 0,05 neliökilometriä ja se on asumaton (vuonna 2011). Hallinnollisesti Pláka kuuluu Foúrnoi Korseónin kuntaan, Ikarían alueyksikköön ja Pohjois-Egean saarten alueeseen. Plákan eteläpuolella sijaitsee pienempi saari Plakáki (Πλακάκι).
Prasonisáki

Prasonisáki (, myös "Prasonísi", Πρασονήσι) eli Agridió (Αγριδιό) on pieni Kreikan saari, joka kuuluu Pohjoisen Egean saarten saariryhmään ja tarkemmin Foúrnoin saariin ja sijaitsee saariryhmän pääsaaren Foúrnoin eteläpuolella. Saaren pinta-ala on noin 0,007 neliökilometriä ja se on asumaton. Hallinnollisesti Prasonisáki kuuluu Foúrnoi Korseónin kuntaan, Ikarían alueyksikköön ja Pohjois-Egean saarten alueeseen.
Strongyló (Foúrnoi)

Strongyló () on pieni Kreikan saari, joka kuuluu Pohjoisen Egean saarten saariryhmään ja tarkemmin Foúrnoin saariin ja sijaitsee saariryhmän pääsaaren Foúrnoin eteläpuolella sen ja Makronísin välissä. Saaren pinta-ala on noin 0,05 neliökilometriä ja se on asumaton (vuonna 2011). Hallinnollisesti Strongyló kuuluu Foúrnoi Korseónin kuntaan, Ikarían alueyksikköön ja Pohjois-Egean saarten alueeseen.
Strongyló (Sporadit)

Strongyló (, myös "Strongylí", Στρογγυλή) eli Margarítis (Μαργαρίτης) on pieni Kreikan saari, joka kuuluu Pohjoisten Sporadien saariryhmään ja sijaitsee Skópeloksen ja Dasián saarten länsipuolella. Saaren pinta-ala on noin 0,03 neliökilometriä ja se on asumaton. Hallinnollisesti Strongyló kuuluu Skópeloksen kuntaan, Sporadien alueyksikköön ja Thessalian alueeseen.
Vrykolakonísia

Vrykolakonísia (, myös "Vrokolakonísia", Βροκολακονήσια) on pienten Kreikan saarten ryhmä, joka kuuluu Pohjoisten Sporadien saariryhmään ja jonka saaret sijaitsevat Skýroksen saaren koillisrannikon edustalla. Saaret ovat asumattomia. Ryhmän suurimman saaren pinta-ala on noin 0,010 neliökilometriä. Hallinnollisesti Vrykolakonísian saaret kuuluvat Skýroksen kuntaan, Euboian alueyksikköön ja Keski-Kreikan alueeseen.
Zinkiv

Zinkiv () on kaupunki Ukrainan Pultavan alueen Pultavan piirissä. Kaupunki sijaitsee Dneprin vesistön kuuluvan Tašanjoen varrella, 80 kilometriä aluekeskus Pultavasta pohjoiseen.
Tammikuun keskilämpötila on −7,0 ja heinäkuun +20,1 celsiusastetta. Keskimääräinen vuosisademäärä on 520 millimetriä.
Ukrainan tilastokeskus arvioi Zinkivin väkiluvuksi 9 168 (2022). Vuonna 2001 siellä oli 10 393 asukasta, jotka pääosin olivat etnisesti ukrainalaisia (96,28 %), jonkin verran myös venäläisiä (2,93 %) ja valko-venäläisiä (0,34 %). Vuoden 1989 väestönlaskennassa kirjattiin 11 244 asukasta. 
Paikkakunta mainitaan kirjallisissa lähteissä ensimmäisen kerran vuonna 1604 Puola-Liettuan linnoituksena.
Ukrainan valtiossa Zinkiv on kesän 2020 aluehallintouudistuksen jälkeen kuulunut Pultavan piiriin. Tätä ennen se oli Zinkivin piirin keskus.
Lust for Life (Lana Del Reyn albumi)

Lust for Life on yhdysvaltalaisen laulaja-lauluntekijä Lana Del Reyn viides studioalbumi, joka julkaistiin 21. heinäkuuta vuonna 2017 Polydor ja Interscope levy-yhtiöiden kautta. 
"Lust for Life" sisältää tuotantoa Grantin aiemmilta yhteistyökumppaneilta Rick Nowelsilta, Kieron Menziesiltä ja Emile Haynieltä. Hän työskentelee myös ensimmäistä kertaa tuottajien Boi-1dan, Max Martin, Benny Blanco ja Metro Boomin kanssa. Albumilla vierailevat myös The Weeknd, ASAP Rocky, Stevie Nicks, Sean Lennon ja Playboi Carti.
Diribe Welteji

Diribe Welteji Kejelcha (s. 13. toukokuuta 2002) on etiopialainen keskimatkojen juoksija ja MM-mitalisti.
Welteji voitti vain 16-vuotiaana 800 metrillä alle 20-vuotiaiden maailmanmestaruuden Tampereella 2018 kisaennätyksellä 1.59,74. Vuonna 2019 hän voitti kultaa 1 500 metrillä alle 20-vuotiaiden Afrikan mestaruuskisoissa. Samana vuonna hän osallistui ensimmäisiin aikuisten MM-kilpailuihinsa Dohassa. Hän jäi 800 metrin kilpailussa semifinaaleihin. 
Nairobissa 2021 Welteji saavutti alle 20-vuotiaiden MM-hopeaa 1 500 metrillä. Tokion olympialaisissa 2021 hän jäi 1 500 metrin alkueriin ajalla 4.10,25.
Heinäkuussa 2022 hän sijoittui Eugenessa MM-kilpailuissa 800 metrillä neljänneksi ennätyksellään 1.57,02. Kuukautta myöhemmin Puolan Chorzówissa hän voitti ensimmäistä kertaa Timanttiliigan osakilpailun. Hän juoksi 1 500 metrin kilpailussa uuden kisaennätyksen ja henkilökohtaisen ennätyksensä 3.56,91.
Welteji saavutti Budapestissa 2023 MM-hopeaa 1 500 metrin kilpailussa ajalla 3.55,69. Syyskuussa 2023 hän sijoittui 1 500 metrillä kauden 2023 Timanttiliigan finaalissa Eugenessa toiseksi ennätysajallaan 3.53,93. Lokakuussa 2023 Welteji voitti Riiassa ensimmäistä kertaa järjestetyissä maantiejuoksun MM-kilpailuissa kultaa mailin matkalla, kirjaten harvoin juostavan matkan maailmanennätykseksi 4.20,98.
Welteji sijoittui 2024 Glasgow'n sisäratojen MM-kilpailuissa 1 500 metrillä viidenneksi. Saman vuoden Pariisin olympialaisissa hän oli 1 500 metrillä neljäs ennätyksellään 3.52,75. Nanjingin sisäratojen MM-kilpailuissa 2025 hän saavutti samalla matkalla hopeaa ajalla 3.59,30.
Henkilökohtaiset ennätykset.
Ulkoradat.
WR = Maailmanennätys
Dödspatrullen

Dödspatrullen () tai 3MST on Ruotsin somalien rikollisverkosto, joka on lähtöisin Rinkebystä Tukholmasta.
Dödspatrullen on erittäin väkivaltainen ryhmä, jonka kontolla on paljon epäiltyjä rikoksia henkirikoksiin asti.
22. heinäkuuta 2015 Dödspatrullenin ja toisen jengin Shottazin välille syntyi jengisota. Sodassa kuolee vuosittain kymmeniä ihmisiä. Vuonna 2020 jengisota vaati 47 uhria.
Jengisodan alku liittyy Forexin ryöstöön Täbyssä kesällä 2015. Ryöstö onnistui ja siitä saatiin isot rahat. Kuitenkin ryöstöön osallistunut 20-vuotias Ismail (Izzy, Eazy) Aden murhattiin Bromstenissa. Poliisin teorian mukaan hän osallistui ryöstöön väärien kaverien kanssa ja hänet ammuttiin sen vuoksi.
Kertomuksen mukaan Izzy oli jättänyt ryöstön suunnitteluun osallistuneen 16-vuotiaan kaverinsa Maslahin ulkopuolelle. Ryöstöpäivän illalla Maslah tapasi Izzyn ystäviensä kanssa, jossa yhteydessä Izzyä ammuttiin useita kertoja ja hän kuoli vammoihinsa sairaalassa. Kaksi päivää myöhemmin Maslah murhattiin kostoksi Izzyn murhasta.
Joulukuussa 2016 Dödspatrullen tappoi kaksi veljestä Mynta caféessa Rinkebystråketilla.
Kaksi naamioitunutta hyökkääjää tuli kahvilaan ja alkoi ampua ihmisiä. Veljekset pakenivat takahuoneeseen, jossa heidät teloitettiin ampumalla päähän.
Elokuussa 2016 kaksi jengin johtajaa nöyryytti ja pahoinpiteli Shottazin johtajaa videolla. Shottazin johtaja vaati että syytteitä ei nosteta, mutta syyttäjä päätti silti jatkaa tutkimusta ja miehet tuomittiin.
Jengi käyttää tappajinaan nuoria poikia. 16-vuotiaita on sekä murhaajissa että kuolleissa.
Kesäkuussa 2019 jengiläiset tappoivat 21- ja 23-vuotiaat Shottazin jäsenet Tanskan Herlevissä. Kolmas uhreista pääsi karkuun. Toinen uhreista yritti piiloutua auton alle, mutta toinen hyökkääjistä tuli ja ampui häntä 19 kertaa. Viittä Ruotsin kansalaista syytettiin kaksoismurhasta. Serkukset Abraham Abdul-Kader (20) ja Mohammed Oad (19) tuomittiin heinäkuussa 2021 16 vuoden vankeuteen. Kolme muuta suunnittelussa mukana ollutta tuomittiin elinkautisiin vankeusrangaistuksiin: Mohamed Abdigahni Ali (23), Benjamin Owusu Afriyie (26) ja Mansor Abdi Ismail (21).
Mohamed Ali, joka tunnetaan nimellä Makkan tai Makelele, oli yksi jengin neljästä johtajasta. Toiset johtajat Mustafa Mohammed ja Abdisamed Dahir Ahmed jäivät kiinni vuonna 2017 ja heidät tuomittiin kahdeksaksi vuodeksi huumerikoksista. Neljänneksi johtohahmoksi uskottu Zakaria Amin Sheik Ahmed pidätettiin vuonna 2021 Espanjassa epäiltynä huumerikoksista.
Dödspatrullen on liitetty räppäri Einárin murhaan. Hänet ammuttiin Tukholman keskustassa 2021.
Syksyllä 2023 kerrottiin, että Dödspatrullen on järjestänyt itselleen jakeluverkoston Suomessa huumekauppaa varten. Ruotsin poliisi pidätti kesällä 2023 useita henkilöitä juttuun liittyen ja toimitti heidät Suomeen. Suomessa takavarikoitiin yli sata kiloa huumeita.
Suomeen tuotuja huumeita on välitetty muun muassa suomalaisille katujengeille. Poliisi epäilee neljää 21–25-vuotiasta ruotsalaismiestä Helsingin alueella käydystä huumekaupasta, jota on pyöritetty kolmesta asunnosta käsin.
Suomeen tuodut huumeet olivat peräisin "Kurdikettu" Rawa Majidin johtamalta Foxtrot-järjestöltä.
Rešetylivka

Rešetylivka () on kaupunki Ukrainan Pultavan alueen Pultavan piirissä. Kaupunki sijaitsee Dneprin vesistön Hovtvajoen varrella rannalla, linnuntietä 34 kilometriä aluekeskus Pultavasta länteen. Valtatie M03 eli eurooppatie sivuaa kaupunkia sen pohjoislaidalla.
Tammikuun keskilämpötila on −6,9 ja heinäkuun +20,6 celsiusastetta. Keskimääräinen vuosisademäärä on 518 millimetriä.
Ukrainan tilastokeskus arvioi Rešetylivkan väkiluvuksi 9 021 (2022). Vuoden 1989 väestönlaskennassa taajamaan kirjattiin 9 574 asukasta. 
Paikkakunta mainitaan kirjallisissa dokumenteissa ensimmäisen kerran vuonna 1638. Kasakkahetmanaatin aikaan se oli Pultavan rykmentin (1648–1775) komppanian keskuspaikka. Krimin tatarit tuhosivat asutuksen vuonna 1696. Kaupunkityyppisen taajaman asema 1938. Kaupungiksi se tuli vuonna 2017.
Ukrainan valtiossa Rešetylivka on kesän 2020 aluehallintouudistuksen jälkeen kuulunut Pultavan piiriin; sitä ennen se oli Rešetylivkan piirin keskus.
Prešovin rautatieasema

Prešovin rautatieasema (, tai "Prešov hlavná stanica" eli Prešovin päärautatieasema) on rautatieasema Slovakian itäosassa Prešovin kaupungissa.
Asema kuuluu osana Slovakian tasavallan rautateiden (ŽSR) yhteensä 292:n rautatieaseman (2022) palveluverkostoon. Prešov on risteysasema Puolan rajan tuntumaan johtavalla ratayhteydellä (188) Košice – Plaveč - Čirč - Muszyna (PL). Ratayhteys 193 Prešov - Humenné johtaa itään. Lisäksi on pohjoiseen johtava, päättyvä ratayhteys Prešov - Bardejov (194).
Porvoon puukirkko

Porvoon puukirkko tai Pikkukirkko (ruots. "Borgå träkyrka" tai "Lilla kyrkan") on luterilainen kirkkorakennus, joka sijaitsee Uudellamaalla Porvoon vanhassa kaupungissa aivan Porvoon tuomiokirkon vieressä. Kirkko vihittiin käyttöön vuonna 1740, jotta suomenkielisiä ja ruotsinkielisiä jumalanpalveluksia voitaisiin viettää samanaikaisesti paikkakunnalla. Kirkko oli ennen vain suomenkielisen seurakunnan käytössä.
Porvoon kirkkovaltuusto päätti purkaa kirkon vuonna 1964, mutta purkupäätös kumottiin lokakuussa 1972. Pikkukirkko remontoitiin vuosien 1973 ja 1974 välissä professori Nils-Erik Wickbergin johdolla. Kirkko otettiin uudelleen käyttöön 10. maaliskuuta 1974. Kirkko oli aktiivisessa käytössä, kun Porvoon tuomiokirkkoa korjattiin tuhopolton jäljiltä.
Porvoon puukirkon omistaa Porvoon seurakuntayhtymä.
Esinesitö.
Puukirkossa sijaitseva krusifiksi on peräisin 1700-luvulta. Lisäksi kirkossa on kaksi vanhaa alttaritaulua 1800-luvulta. Kirkon urut on rakentanut Bror Axel Thulé vuonna 1887 ja niissä on kahdeksan äänikertaa. Kirkon saarnastuoli on peräisin 1800-luvulta ja kyntteliköt kirkkoon ostettiin vuonna 1880.
Carl Friedrich von Gerber

Carl Friedrich von Gerber (11. huhtikuuta 1823 – 23. joulukuuta 1891) oli saksalainen oikeustieteilijä ja valtiomies.
Gerber oli Paul Labandin ohella saksalaisen valtio-oikeuden myöhäisperustuslaillisen koulukunnan perustajaisä, ja hänen pääteoksensa oli "Grundzüge des öffentlichen Rechts" (1865). Gerber hahmotteli vastausta kysymykseen, millaiseksi valtio on oikeudellisessa suhteessa miellettävä, jotta valtioon kohdistuva oikeudellinen sääntely olisi ylipäätään mahdollista. Hänen valtio-oikeudellisen järjestelmänsä perusajatuksena oli yksityisoikeuden tavoin vapaa tahdonvalta, mutta yksityisoikeudesta poiketen tuon tahdonvallan kantajana oli valtio oikeushenkilönä ja se kohdistui valtion alamaisiin. Oppi valtion oikeushenkilöllisyydestä toimi valtio-oikeudellisen sääntelyn ennakkoehtona. Gerber korosti, että hänen hahmottelemansa käsitejärjestelmä oli pätevã vain nykyaikaisen yhteiskunnan oloissa mutta ei sen sijaan keskiaikaisten tai feodaalisten suhteiden vallitessa.
Haile Selassien kunnianosoitukset

Etiopian viimeinen keisari Haile Selassie sai elämänsä aikana useita kunnianosoituksia ja tunnustuksia, joista osan ennen virallista valtaannousuaan. Lisäksi rastafarit pitävät keisaria jumalana, minkä Haile Selassie itse tosin väitetysti kielsi.
Tittelit ja nimi.
Keisarina Haile Selassie käytti seuraavanlaista titteliä: ”Keisari ("hallitsijanimi"), Jumalan valitsema, Juudean heimon valloittava Leijona ja Etiopian kuninkaiden kuningas”. Häntä puhuteltiin tittelillä ”Teidän keisarillinen korkeutenne”.
Toimiessaan keisarinna Zauditun sijaishallitsina, Haile Selassie taivutteli keisarinnan kruunaamaan tämän kuninkaaksi (). Kun Haile Selassie lopulta nousi valtaistuimelle Zauditun kuoltua, hän vaihtoi tittelin muotoon kuninkaiden kuningas ().
Vuonna 1965 orientaaliortodoksisten kirkkojen Addis Ababaan kokoontunut konferenssi myönsi Haile Selassielle tittelin "Uskon puolustaja".
Ennen valtaannousuaan tuleva keisari tunnettiin alkuperäisellä nimellään Tafari Makonnen. Valtaannousunsa yhtedessä hän otti hallitsijanimekseen Haile Selassie, joka tarkoittaa "Pyhän Kolminaisuuden mahti".
Ritarikunnat.
Etiopialaiset.
Lähde:
Ulkomaalaiset.
Lähde:
Muuta.
Vuonna 1965 Haile Selassie nimitettiin Britannian armeijan kunniamarsalkaksi.
Lontoon Wimbledonissa oli vuoteen 2020 asti Haile Selassien rintakuva.
Yksi Nairobin kolmesta valtakadusta on nimetty Haile Selassien mukaan. Syynä tähän oli se, että Jomo Kenyatta oli Haile Selassien hyvä ystävä, ja piti muun muassa huolen siitä, että keisari olisi ensimmäinen valtionpäämies, jonka hän ottaisi vastaan Jamhuri-päivänä vuonna 1964. Kenyatta varmisti tämän määräämällä Liberian presidentin William Tubmanin laivan pidätettäväksi Mombasan satamassa, kunnes audienssi Haile Selassien kanssa olisi ohi.
Heikki Bachmann

Heikki Antero Bachmann (14. marraskuuta 1930 Rakvere, Viro – 1. helmikuuta 2023 Helsinki) oli suomalainen yritysjohtaja ja yrittäjä, joka sai kauppaneuvoksen arvonimen.
Henkilöhistoria.
Bachmannin vanhemmat olivat toimitusjohtaja Alfred Bachmann ja Hilma Matilda Salminen ja puolisot 1952–1973 Anneli Hannus ja vuodesta 1974 Riitta Hannele Silola. Bachmann tuli ylioppilaaksi Helsingin toisesta suomalaisesta lyseosta 1952 ja valmistui ekonomiksi Helsingin kauppakorkeakoulusta 1956. Hän oli työuransa alussa harjoittelija Heteka Oy:ssä, Helsingin kaupungin konepajalla, William Kiisto Oy:ssä ja Paitateollisuusyhdistyksessä. 
Kassakaappi Oy:n, vuodesta 1973 Kaso-osakeyhtiö, laskentatoimen hoitaja Bachmann oli 1954–1960 ja toimitusjohtaja 1960–1991. Hän toimi myös yhtiön hallituksen jäsenenä ja puheenjohtajana. Bachmann oli lisäksi Kommandiittiyhtiö Martti Bachmann &amp; Co:n, vuodesta 1972 Kasola Ky Heikki Bachmann ja vuodesta 1975 Kasola Oy, toimitusjohtaja, hallituksen jäsen ja hallituksen puheenjohtaja sekä Baviafilmi Oy:n toimitusjohtaja. Hänellä oli myös monia liike-elämän ja muita asiantuntija- ja luottamustehtäviä. Kauppaneuvoksen arvonimen Bachmann sai 1991. 
Bachmann on haudattu Maunulan uurnalehtoon.
Bjørn Nørgaard

Bjørn Nørgaard (s. 21. toukokuuta 1947 Kööpenhamina) on tanskalainen kuvanveistäjä ja performanssitaiteilija. Hän herätti huomiota vuonna 1970 teurastamalla hevosen, paloittelemalla sen ja säilömällä osat hillopurkkeihin. Esitys tulkittiin protestiksi Vietnamin sotaa vastaan, mutta se aiheutti suurta paheksuntaa ja syytöksiä eläinrääkkäyksestä. Vuotta aiemmin Nørgaard oli vaimonsa Lene Adler Petersenin kanssa toteuttanut tempauksen, jossa jälkimmäinen käveli Kööpenhaminan pörssin läpi alasti kantaen selässään ristiä. Sittemmin Nørgaard on keskittynyt kuvanveistoon. Hän toimi Kuninkaallisen taideakatemian professorina vuosina 1985–1995.
Thorvaldsenin mitali

Thorvaldsenin mitali ("Thorvaldsen Medaillen") on tanskalainen kuvataiteilijoille jaettava kunnianosoitus, jonka myöntää Tanskan kuninkaallinen taideakatemia. Se perustettiin vuonna 1837 ja oli alun perin nimeltään Udstillingsmedaljen ("näyttelymitali"), sillä se jaettiin vuosittain Charlottenborgissa pidetyn taidenäyttelyn yhteydessä. Palkinto on nimetty kuvanveistäjä Bertel Thorvaldsenin (1770–1844) mukaan.
Yakir Aharonov

 
Yakir Aharonov (, s. 28 elokuuta 1932 Haifa, Israel) on israelilainen fyysikko, jonka tutkimusalue on kvanttifysiikka. Hän on toiminut professorina Chapman-yliopistossa Kaliforniassa vuodesta 2008. Hän on Tel Avivin yliopiston ja Etelä-Carolinan yliopiston emeritusprofessori.
Aharonov suoritti perustutkintonsa Technionissa ja valmistui filosofian kandidaatiksi vuonna 1956. Hän jatkoi jatko-opintojaan Technionissa ja siirtyi sitten Bristolin yliopistoon Englantiin yhdessä väitöskirjan ohjaajansa David Bohmin kanssa.
Aharonov on tutkinut kvantti-ilmiöitä, relativistisia kvanttikenttäteorioita ja kvanttimekaniikan tulkintoja. Vuonna 1959 hän ennusti teoreettisesti yhdessä väitöskirjaohjaajansa David Bohmin kanssa Aharonovin-Bohmin ilmiön. Hänet palkittiin ilmiön löytämisestä Wolfin palkinnolla vuonna 1998. Aharonov jakoi palkinnon Michael V. Berryn kanssa. Vuonna 2010 Yhdysvaltain presidentti Barack Obama nimesi hänet kansallisen tiedemitalin saajaksi. Aharonov on American Physical Societyn ja Yhdysvaltain kansallisen tiedeakatemian jäsen ja häntä pidetään yhtenä maailman arvostetuimmista tiedemiehistä.
Ingenio et arti

Ingenio et arti on tanskalainen taiteilijoille ja tieteentekijöille harvoin jaettava ansiomerkki, jonka perusti Kristian VIII vuonna 1841. Ansiomerkki voidaan myöntää tanskalaisten lisäksi myös ulkomaan kansalaisille.
Kuvaus.
Ansiomerkin etupuolella on sen myöntäneen hallitsijan muotokuva ja nimi, ja sen reunaan on kaiverrettu ansiomerkin saajan nimi. Vuoteen 1906 asti ansiomerkki myönnettiin kultaisena ja hopeisena. Kesäkuun 3. päivästä 1906 lähtien sitä on myönnetty ainoastaan kultaisena. Sekä miehet että naiset ovat oikeutettuja saamaan tämän palkinnon, mutta naisille se annetaan jousella.
Historia.
Ingenio et Arti -ansiomerkki myönnettiin Tanskan kuningaskunnassa alun perin useimmiten ulkomaisille kirjailijoille, ja siitä käytettiin yleisesti nimitystä "kirjailijamitali". Fredrik VII:n aikana ansiomerkin myöntämisedellytyksiä laajennettiin, ja sitä myönnettiin myös esimerkiksi teknisistä keksinnöistä ansioituneille henkilöille. Vaikka ansiomerkin tarkoitus oli kunnioittaa saajansa ansioita, kaikki sen saajat eivät olleet yhtä hyvin valittuja, ja tämä heikensi sen arvoa ja mainetta. Tämä heikkeneminen johti siihen, että Kristian IX ei myöntänyt sitä kenellekään hallintokautensa aikana. Sen sijaan kuninkaallista kunnia- ja ansiomitalia, Belønningsmedaillea sekä kultaista kunniamitalia, käytettiin palkitsemisen välineinä erityisesti ulkomaisten ja kotimaisten taiteilijoiden kohdalla. Tämä muutos tehtiin todennäköisesti siksi, että uudet palkintomitalit tarjosivat joustavamman ja tarkemman tavan tunnustaa ansioita ilman Ingenio et Arti -ansiomerkin maineen heikentymisen tuomaa taakkaa.
Vuonna 1906 Fredrik VIII palautti Ingenio et Arti -ansiomerkin, ja sen jälkeen sitä on myönnetty ansioituneille tanskalaisille ja ulkomaalaisille taiteilijoille, kirjailijoille ja tiedemiehille. Tämä perinne jatkui aina vuoteen 1951 asti, jolloin Tanskan ritarikunnan arvoaste laajennettiin erityisesti kattamaan myös naisia. Aikaisemmin Ingenio et Arti -ansiomerkillä oli samanlainen asema kuin Tanskan ritarikunnan ritariristillä, mutta vuosien varrella se on muuttunut entistäkin erityislaatuisemmaksi palkinnoksi.
Ansiomerkin saajia.
Viimeksi ansiomerkki on myönnetty amerikkalais-saksalaiselle balettiohjaaja ja koreografi John Neumeierille vuonna 2021. Tätä ennen ansiomerkki on myönnetty mm. taiteilija ja professori Bjørn Nørgaardille (1999), näyttelijä Ghita Nørbylle (2006), teatteriohjaaja Kasper Holtenille (2011) ja taidehistorioitsija Hans Edvard Nørregaard-Nielsenille (2013).